b'\n_START_ARTICLE_\nJan M\xc3\xa5rtenson\n_START_SECTION_\nBiografie\n_START_PARAGRAPH_\nTat\xc4\x83l s\xc4\x83u fiind ofi\xc8\x9ber superior, \xc3\xaen copil\xc4\x83ria sa Jan M\xc3\xa5rtenson s-a mutat des odat\xc4\x83 cu garnizoana- astfel a locuit la Halmstad, Boden \xc8\x99i \xc3\x96rebro. Ajunge astfel s\xc4\x83 cunoasc\xc4\x83 stilul de via\xc8\x9b\xc4\x83 patriarhal al Suediei antebelice, lucru care va influen\xc8\x9ba opera sa literar\xc4\x83, \xc3\xaen numeroase romane ale sale descriind scene \xc8\x99i tipuri de oameni care i-au influen\xc8\x9bat copil\xc4\x83ria. Urmeaz\xc4\x83 cursurile Facult\xc4\x83\xc8\x9bii de Drept de la Universitatea din  Uppsala, pe care le termin\xc4\x83 \xc3\xaen 1955. \xc3\x8en 1960 este numit ata\xc8\x99at al Ministerului de Externe. P\xc3\xa2n\xc4\x83 \xc3\xaen 1963 este secretar al ambasadei suedeze de la Rio de Janeiro. \xc3\x8en 1964-1965 este numit prim-secretar al OECD la Paris. P\xc3\xa2n\xc4\x83 \xc3\xaen 1973 lucreaz\xc4\x83 ca secretar la ONU, \xc3\xaen diferite departamente. _NEWLINE_Debuteaz\xc4\x83 \xc3\xaen 1970 cu volumul de poezii  32 om k\xc3\xa4rlek (32 despre dragoste), volum care se \xc3\xaenscrie pe linia modernismului suedez al anilor 1960. _NEWLINE_\xc3\x8en 1971 \xc3\xaei apar dou\xc4\x83 volume de proz\xc4\x83 Telegrammet fr\xc3\xa5n San Jos\xc3\xa9 \xc8\x99i Tre Skilling Banco. _NEWLINE_Personajul principal al romanelor sale poli\xc8\x9biste este Johan Kristian Homan. \xc3\x8en 1972 apare romanul poli\xc8\x9bist Nobelpristagaren och d\xc3\xb6den, primul dintr-o serie de romane poli\xc8\x9biste care \xc3\xaei voi asigura notabilitatea lui M\xc3\xa5rtenson, devenind unul dintre cei mai cunoscu\xc8\x9bi autori europeni ai genului._NEWLINE_ Homan este un negustor fictiv de antichit\xc4\x83\xc8\x9bi din Gamlastan, ora\xc8\x99ul vechi din Stockholm, un b\xc4\x83rbat \xc3\xaentre dou\xc4\x83 v\xc3\xa2rste, nec\xc4\x83s\xc4\x83torit, care tr\xc4\x83ie\xc8\x99te doar cu o pisic\xc4\x83 siamez\xc4\x83 numit\xc4\x83 Cl\xc3\xa9o de Merode. _NEWLINE_\xc3\x8en 1973-1975 este numit \xc8\x99ef al Biroului de Informa\xc8\x9bii al Ministerului Suedez de Externe, iar \xc3\xaen 1975-1979 este \xc8\x99ef al Cancelariei Regale Suedeze._NEWLINE_\xc3\x8en 1976 public\xc4\x83 romanul H\xc3\xa4xhammaren, primul a c\xc4\x83rei ac\xc8\x9biune se desf\xc4\x83\xc8\x99oar\xc4\x83 \xc3\xaen trecut._NEWLINE_\xc3\x8en 1979-1991 devine, pe r\xc3\xa2nd, vice-secretar general \xc8\x99i \xc8\x99ef al comisiei pentru dezarmare, apoi al comisiei \xc3\xaempotriva rasismului.  Din 1987 este subsecretar, apoi director general al biroului ONU de la Geneva._NEWLINE_\xc3\x8en 1993, Jan M\xc3\xa5rtenson este ambasador al Suediei la Geneva.'